CELEX: 32020D0155
Language: ro
Date: 2019-10-24 00:00:00
Title: Decizia (PESC) 2020/155 a Consiliului din 24 octombrie 2019 privind semnarea și încheierea, în numele Uniunii, a Acordului dintre Uniunea Europeană și Republica Federală Somalia privind statutul misiunii Uniunii Europene de consolidare a capacităților în Somalia (EUCAP Somalia)

6.2.2020   
               
               
                  RO
               
               
                  Jurnalul Oficial al Uniunii Europene
               
               
                  L 34/3
               
            
         DECIZIA (PESC) 2020/155 A CONSILIULUI
         din 24 octombrie 2019
         privind semnarea și încheierea, în numele Uniunii, a Acordului dintre Uniunea Europeană și Republica Federală Somalia privind statutul misiunii Uniunii Europene de consolidare a capacităților în Somalia (EUCAP Somalia)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 37, coroborat cu articolul 218 alineatele (5) și (6) din Tratatul privind funcționarea Uniunii Europene,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 16 iulie 2012, Consiliul a adoptat Decizia 2012/389/PESC (1) privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR).
                  
               
                     (2)
                  
                  
                     Articolul 8 din Decizia 2012/389/PESC prevede că statutul EUCAP NESTOR și al personalului său, inclusiv, după caz, privilegiile, imunitățile și alte garanții necesare pentru executarea și derularea în bune condiții a EUCAP NESTOR, ar trebui să facă obiectul unui acord încheiat în temeiul articolului 37 din Tratatul privind Uniunea Europeană și în conformitate cu procedura prevăzută la articolul 218 din Tratatul privind funcționarea Uniunii Europene.
                  
               
                     (3)
                  
                  
                     La 15 iulie 2012, Prim-ministrul Guvernului federal de tranziție al Republicii Somalia a confirmat, într-o scrisoare adresată Înaltului Reprezentant al Uniunii pentru afaceri externe și politica de securitate, că „drepturile și obligațiile cuprinse în acordul privind statutul misiunii Atalanta conduse de UE, încheiat la 31 decembrie 2008, se vor aplica și misiunii EUCAP NESTOR, personalului, incintelor și resurselor acesteia”.
                  
               
                     (4)
                  
                  
                     La 12 decembrie 2016, prin Decizia (PESC) 2016/2240 (2), Consiliul a decis ca EUCAP NESTOR să se axeze pe asistarea Somaliei în consolidarea capacității sale în materie de securitate maritimă pentru a îi permite să aplice mai eficient legislația maritimă. Decizia (PESC) 2016/2240 a redenumit EUCAP NESTOR ca fiind EUCAP Somalia. Prin urmare, a părut oportună încheierea unui acord formal privind statutul misiunii cu Republica Federală Somalia, în mod specific pentru EUCAP Somalia.
                  
               
                     (5)
                  
                  
                     La 12 aprilie 2018, Consiliul a adoptat o decizie de autorizare a începerii negocierilor cu Republica Federală Somalia pentru un acord cu privire la statutul misiunii Uniunii Europene de consolidare a capacităților în Somalia (EUCAP Somalia).
                  
               
                     (6)
                  
                  
                     Între Uniune și Republica Federală Somalia a fost negociat un acord privind statutul EUCAP Somalia în această țară.
                  
               
                     (7)
                  
                  
                     Acordul ar trebui aprobat în numele Uniunii,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, Acordul dintre Uniunea Europeană și Republica Federală Somalia privind statutul misiunii Uniunii Europene de consolidare a capacităților în Somalia (EUCAP Somalia) („acordul”).
            Textul acordului se atașează la prezenta decizie.
         
         
            Articolul 2
            Președintele Consiliului este autorizat să numească persoana împuternicită sau persoanele împuternicite să semneze acordul prin care Uniunea își asumă obligații.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 24 octombrie 2019.
            
               
                  Pentru Consiliu
               
               
                  Președintele
               
               A.-K. PEKONEN
            
         
         
            (1)  Decizia 2012/389/PESC a Consiliului din 16 iulie 2012 privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (JO L 187, 17.7.2012, p. 40).
         
            (2)  Decizia (PESC) 2016/2240 a Consiliului din 12 decembrie 2016 de modificare a Deciziei 2012/389/PESC privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (JO L 337, 13.12.2016, p. 18).